**Mia Mari Johanna Tukiainen** (s. 29. heinäkuuta 1978 Helsinki) on suomalainen julkisuuden henkilö. Hän on työskennellyt muun muassa mallina, tanssijana, juontajana ja laulajana, kirjoittanut blogia sekä esiintynyt useissa tosi-tv-ohjelmissa. Tukiainen nousi julkisuuteen Suomen ulkoministerin Ilkka Kanervan eron aiheuttaneen tekstiviestikohun myötä vuonna 2008.

Taustaa ja koulutus
-------------------

Tukiainen kasvoi uskonnollisessa perheessä, johon kuuluivat ekonomivanhemmat Markku ja Marja Tukiainen sekä Johannan kolme nuorempaa sisarusta Julia, Jasmine ja Joel. Tukiaiset asuivat Helsingin Laajasalossa viettäen aikaa myös perheen vapaa-ajan kodissa Varkaudessa. Tukiaisen vanhemmat ja kaksi nuorinta sisarusta ovat asuneet 1990-luvun lopusta lähtien Ruotsissa, jossa he ovat kuuluneet Livets Ord -seurakuntaan. Tukiaisen sisko Julia Tukiainen, joka esiintyi usein julkisuudessa isosiskonsa kanssa, kuoli diabetekseen 30-vuotiaana vuonna 2013. 
Toinen sisar Jasmine Tukiainen kuoli elokuussa 2021 32-vuotiaana. Hänet tunnettiin esiintymisistään tosi-tv-sarjoissa *Maatilan prinsessa* (2013) sekä *Martina ja hengenpelastajat* (2014).

Tukiainen harrasti lapsuudessaan tanssia sekä suoritti pianotutkinnon Itä-Helsingin musiikkiopistossa.

Tukiainen kirjoitti ylioppilaaksi Laajasalon lukiosta vuonna 1997 arvosanalla eximia cum laude approbatur. Lukion jälkeen hän opiskeli kieliä Uppsalan yliopistossa Ruotsissa, draamaa Pasadena City Collegessa Los Angelesissa ja matkailualaa Porvoon matkailuinstituutissa. Tukiainen valmistui Cosmetica-Norris -meikkaaja- ja maskeeraajakoulusta Espanjassa vuonna 2000 ja työskenteli muun muassa Joe Blasco -konsulenttina Stockmannin Helsingin keskustan tavaratalossa. Sittemmin Tukiainen on opiskellut myös sosiaali- ja terveysalaa Helsingin Diakonia-ammattikorkeakoulussa, kaupallista alaa Haaga-Helia ammattikorkeakoulussa ja liiketaloutta Helsinki Business Collegessa suorittamatta mistään tutkintoa.

Ura
---

### Missi, malli

Tukiainen oli lapsimallina Always-mallitoimistossa Helsingissä. 1990-luvun puolivälissä hän alkoi osallistua erilaisiin malli- ja missikilpailuihin Suomessa, mukaan lukien Seuran Aurinkotyttö Hymyn Hymytyttö 1998-, 7 Päivää -lehden Tähtityttö 1998-, Rantatyttö 2000- ja Iltalehden Vuoden Kesätyttö 2000 -kilpailut.*lähde?*

### Tanssija

Tukiainen aloitti striptease-tanssijana 2000-luvun alussa esiintyen Gentlemen's Club -stripteaseklubilla Helsingissä sekä satunnaisesti muissa paikoissa ulkomailla. Lisäksi Tukiainen on toiminut yökerhojen esitanssijana.*lähde?*

### Dolls Dancers

Vuonna 2003 Tukiainen perusti oman Dolls Dancers -yrityksensä, jonka kautta hän alkoi suunnitella, tuottaa ja toteuttaa eroottisia tanssiesityksiä sekä juonto-, pr- ja mallikeikkoja. Yrityksen keskiössä oli *Glamour Dolls* -tanssiryhmä, joka esiintyi vaihtelevilla kokoonpanoilla ravintoloissa, yökerhoissa, tapahtumissa ja yksityistilaisuuksissa ympäri Suomea sekä satunnaisesti myös Miamissa, jossa Tukiainen lomaili usein 2000-luvun puolivälissä.

Tukiainen alkoi hakeutua vahvemmin myös julkisuuteen esiintyen erilaisissa televisio-ohjelmissa ja viihdemedian kuvauksissa ja haastatteluissa yksin sekä yhdessä siskonsa ja tanssiryhmänsä kanssa. Näistä alkuvaiheen mediaesiintymisistä mainittakoon televisioesiintymiset tosi-tv-ohjelmassa *SubMarine* (SubTV, 2003) ja Mirja Pyykön parisuhdeohjelmassa *Jos* (YLE TV1, 24.4.2004) sekä lehtijutut *Hymyssä* ("Rohkea tanssiryhmä vain vartalomaalaus yllään", 12/2003), *Exitissä* ("Dolls valloittaa Suomea", 2/2004), *Imagessa* ("Millainen on modernin pin up -tytön oloasu", 10/2005) ja *Seiskassa* ("Seksikkäät tanssijasisarukset Julia ja Johanna valloittavat Amerikkaa – Pian nakuilemme kaksin Playboyssa!", 18/2006). Tukiainen esiintyi myös useiden yhtyeiden, kuten Sash!:n ja A-Tyypin musiikkivideoilla sekä siskonsa kanssa Kullervo Koiviston ohjaamassa pornoelokuvassa *Uivelot*, joskaan ei sen seksikohtauksissa.

### Tekstiviestikohu ja koko kansan julkisuus

*Pääartikkeli: Kanervan–Tukiaisen tekstiviestikohu*
Maaliskuussa 2008 *Hymy*-lehti kertoi, että Suomen pitkäaikaisin kansanedustaja ja silloinen ulkoministeri Ilkka Kanerva oli lähettänyt Tukiaiselle "ehdottelevia ja flirttailevia" tekstiviestejä yli 200 kappaletta, ja tiedotti julkaisevansa viestit seuraavassa numerossaan. Tukiainen halusi estää viestien julkaisun ja haki asiaan oikeuden päätöstä turvaamistoimen kautta, mutta oikeus ei kuitenkaan estänyt viestien julkaisua ja ne julkaistiin alkuperäisten suunnitelmien mukaan Hymyn seuraavassa numerossa.

Tekstiviesteistä nousi suuri mediakohu, jota kommentoivat sekä Suomen pääministeri Matti Vanhanen että Suomen tasavallan presidentti Tarja Halonen. Kohua selostettiin ympäri maailmaa, jopa kansainvälisillä uutiskanavilla, kuten BBC:llä ja CNN:llä. Kohun seurauksena Kanerva erosi ulkoministerin tehtävistään.

Tukiainen paljasti vuonna 2017 Hymy-lehden maksaneen hänelle 5 000 euroa Ilkka Kanervan tekstiviestien julkaisemisesta.

Tukiaisesta tuli sittemmin jatkuvan, jopa päivittäisen mediahuomion kohde.

### Keikkakiertueita

Tukiainen jatkoi uraansa tanssijana, mutta myös laulajana. Tukiainen on tehnyt keikkakiertueita ympäri Suomea esiintyen baareissa, ravintoloissa, yökerhoissa sekä suuremmissa tapahtumissa. Keikoillaan Tukiainen on tanssinut, laulanut ja stripannut minkä lisäksi hän on vastaillut yleisön kysymyksiin sekä järjestänyt erilaisia kilpailuja.

### Musiikki

Tukiainen on levyttänyt useita singlejä.

*Singlet*
* *Lööppijulkkis* (CD-single, heinäkuu 2009)
* Professori Heikkerö feat. Johanna Tukiainen: *Hei Johanna* (CD-single+video, kesäkuu 2011)

**Muut kappaleet**

*Verkkojulkaisut*
* *4-ever* (toukokuu 2013)
* *I’ll Be Waiting* (toukokuu 2013)
* *Apinamies* (Julia ja Johanna Tukiainen) (2011)
* *SEXX* (19. syyskuuta 2010)
* Liz Harlow: *I Get It In* (feat. Johanna Tukiainen) (lokakuu 2010)
* *Some Day* (marraskuu 2009)

### Tv-ohjelmat

Vuonna 2009 Tukiainen esiintyi hetken aikaa 24 tuntia vuorokaudessa pyörivässä netti-TV-ohjelmassa *Tuksu-TV*, jota esitettiin *Hymy*-lehden kotisivuilla.

Vuonna 2011 Tukiainen esiintyi TV5-kanavan *Tuksu menee naimisiin* -ohjelmassa, jossa seurattiin Tukiaisen ja hänen tulevan aviomiehensä Arto Länsmanin valmisteluja tuleviin häihinsä Suomen Lapissa. Ohjelmaa seurasi televisiosta yhteensä 222 000 katsojaa, ja se nousi kanavan historian toiseksi katsotuimmaksi ohjelmaksi. Pian ohjelman jälkeen Länsman jätti erohakemuksen, jonka hän veti kuitenkin myöhemmin takaisin. Tämän jälkeen Tukiainen jätti oman erohakemuksensa ja pariskunnan avioero astui voimaan joulukuussa 2011.

Vuonna 2012 Tukiainen esiintyi siskonsa Julia Tukiaisen kanssa TV5-kanavan *Tallinna*-tosi-tv-sarjan jaksoissa, joissa seurattiin siskosten lomamatkaa Virossa. Samana vuonna Tukiainen esiintyi myös *Johanna Tukiainen: Vuosi elämästäni* -ohjelmassa, jossa seurattiin Tukiaisen elämää tämän häiden jälkeen. Pian ohjelman esityksen jälkeen Tukiainen ilmoitti hakevansa tuotantoyhtiöltä korvauksia kunnianloukkauksesta tai sopimusrikkomuksesta, koska ohjelman sisältö ei Tukiaisen mukaan ollut sopimusten mukainen. Syyttäjä päätti marraskuussa 2013 lopettaa esitutkinnan, koska näyttöä rikoksesta ei ollut.

Tukiainen on vuosien varrella esiintynyt myös monissa muissa televisio-ohjelmissa haastateltavana, kuten *Maria!*- ja *Tuomas Enbuske Talk Show* -keskusteluohjelmissa. Yle TV1 teki vuonna 2017 *Perjantai-dokkari* -sarjaan Tukiaisesta lyhytdokumentin *Mutta minulta puuttuu rakkaus*.

### Blogi

Tukiainen on kirjoittanut elämästään blogia *7 Päivää* -lehden nettisivuilla vuosina 2011–2015. Tukiainen on antanut useita haastatteluja lehden printtiversioon sekä matkustanut lehden kustannuksella myös maailmalla.

Oikeudenkäynnit
---------------

Tukiainen on vuosien varrella ollut usein asianomistajana sekä syytettynä eri oikeudenkäynneissä.

Tukiainen tuomittiin elokuussa 2010 neljän kuukauden ehdolliseen vankeuteen kolmesta pahoinpitelystä ja haitanteosta virkamiehelle sekä tammikuussa 2011 ehdolliseen vankeuteen ja oheissakkoihin törkeästä rattijuopumuksesta, virkamiehen vastustamisesta ja väärän henkilötiedon antamisesta. Näiden lisäksi Tukiainen tuomittiin joulukuussa 2011 edellisenä kesänä tapahtuneesta pahoinpitelystä sakkoihin. Toukokuussa 2013 Tukiainen tuomittiin käräjäoikeudessa 60 päivän ehdottomaan vankeuteen jälleen pahoinpitelystä ja saman vuoden elokuussa 60 päiväsakkoon pahoinpitelystä. Syyskuussa 2013 Tukiainen tuomittiin 45 päivän ehdottomaan vankeuteen vuonna 2011 tapahtuneista pahoinpitelyistä.

Lokakuussa 2014 Tukiainen tuomittiin Hyvinkään käräjäoikeudessa kesällä 2013 tapahtuneesta rattijuopumuksesta sataan päiväsakkoon. Maaliskuussa 2015 Helsingin käräjäoikeus tuomitsi Tukiaisen kolmen kuukauden ja 20 päivän pituiseen ehdottomaan vankeuteen vuosina 2013–2014 tehdyistä pahoinpitelystä, pahoinpitelyn yrityksestä, haitanteosta virkamiehelle, kolmesta laittomasta uhkauksesta ja kunnianloukkauksesta. Tukiainen valitti päätöksestä hovioikeuteen, joka alensi tuomion 110 tunniksi yhdyskuntapalvelua.

Helmikuussa 2016 Tukiainen tuomittiin maksamaan olympiauimari Jani Sievisen entiselle vaimolle Susanna Ingerttilälle 2500 euroa kunnianloukkauksesta ja 1600 euroa sitä seuranneista ansionmenetyksistä Tukiaisen vihjailtua Facebookissa Ingerttilän syyllistyneen hänen pahoinpitelyynsä. Helmikuussa 2017 Tukiainen tuomittiin Helsingin käräjäoikeudessa eläinsuojelurikkomuksesta 20 päiväsakkoon. Hän oli toistuvasti laiminlyönyt koiriensa hoidon.

Huomionosoitukset
-----------------

Helsingin Sanomien lukijaäänestyksissä Johanna Tukiainen on valittu Vuoden julkkikseksi vuosina 2008 ja 2010. Lisäksi Tukiainen on ollut monena vuonna Googlen haetuimpien suomalaisten julkisuuden henkilöiden joukossa.

Paljastuskirja
--------------

Kesäkuussa 2013 Tukiaisesta julkaistiin paljastuskirja *Koko kansan Johanna – Paljastuksia kulissien takaa*, josta Tukiainen kertoi tehneensä rikosilmoituksen. Juttua oli tarkoitus käsitellä Seinäjoen käräjäoikeudessa vuonna 2019, mutta se peruttiin asianosaisten vetäydyttyä siitä.

Tukiaiseen kohdistuva verkkokirjoittelu
---------------------------------------

Tukiaiseen kohdistuvasta nettikirjoittelusta on käyty keskustelua Suomen valtakunnan medioissa ja esimerkiksi Turun yliopiston mediatutkija ja filosofian tohtori Veijo Hietala on kommentoinut Tukiaiseen kohdistuvaa nettikirjoittelua. Yle Uutisille Vihapuhetutkija Reeta Pöyhtärin mukaan Tukiaiseen kohdistuva nettikirjoittelu on ollut "tyyppiesimerkki naisvihasta ja nettikiusaamisesta".

Tampereen yliopiston tutkijan mukaan Tukiaisen julkisuuteen tulo ns. "kiss and tell" -tyyppisesti voi ohjata sitä, kuinka häneen suhtaudutaan. Myös journalistisilla valinnoilla on vaikutusta mielikuvan luomisessa.

Yksityiselämä
-------------

Tukiainen meni naimisiin Arto Länsmanin kanssa Lapissa helmikuussa 2011, mutta pariskunta erosi pian häiden jälkeen ja heidän avioeronsa tuli voimaan joulukuussa 2011. Sittemmin Tukiainen kihlautui Veijo Lallin kanssa vuonna 2015 ja pariskunnalla oli kodit Helsingissä ja Loviisassa. Tukiainen purki kihlauksen Lallin kanssa toukokuussa 2016. 

Tukiainen tuli uskoon vuonna 2016 ja hän on julistanut uskoaan eri medioissa ja uskonnollisissa tapahtumissa. Loppukeväästä 2016 Tukiainen kertoi uskonnollisessa tilaisuudessa menneistä vuosistaan, jolloin hän on kulkenut hengellisessä erämaassa eli elänyt irtaantuneena Jumalasta. Tukiainen kertoi syyskuussa 2017 viettäneensä jo vuoden verran päihteetöntä elämää.

Tukiainen muutti Tukholmaan helmikuussa 2020 ja kihlautui Tukholmassa vuonna 2019 tapaamansa miehen kanssa. Heille syntyi seuraavana vuonna tytär, joka jouduttiin kuitenkin huostaanottamaan ja sijoittamaan Tukiaisen Ruotsissa asuvien vanhempien luo tammikuussa 2021.

Seitsemän päivää -lehti kertoi kesällä 2022, että Ruotsin lastensuojeluviranomaiset olivat jälleen huolissaan lapsen oloista ja harkitsivat uutta huostaanottoa Tukiaisen isovanhempien kodin ulkopuolelle. Tukiainen oli lehden mukaan myös pahoinpidellyt äitiään. Samana kesänä paljastui oikeuden dokumentteja ex-kihlattu Veijo Lallin ja Tukiaisen välisistä riidoista. Kun Tukiaisen tytär huostaanotettiin elokuussa 2022 Ruotsin hallinto-oikeuden tuomiolla, Tukiainen ja Lalli kaappasivat hänet Johanna Tukiaisen äidin luota, jonne lapsi oli sijoitettu väliaikaisesti odottamaan sijaisperhettä. Usean viikon pakomatkan jälkeen heidät otettiin kiinni Ranskassa.

Tukiainen tuomittiin käräjäoikeudessa Ruotsissa 31.10.2022 lapsenkaappauksesta kolmen vuoden pituiseen valvontarangaistukseen. Lisäksi hänet määrättiin psykiatriseen hoitoon.

Lähteet
-------

1. ↑  Johanna Tukiainen kertoo savolaisjuuristaan *Savon Sanomat*.  20.6.2008. Viitattu 15.5.2009.
2. ↑  Mikä on Johanna Tukiaisen oikea nimi?  31.10.2008. MTV Viihde. Viitattu 30.3.2014.
3. ↑  Peltonen, Ari: Johanna Tukiainen – Ulkopolitiikan ykkösblondi *City-lehti*.  18/2008. Viitattu 15.5.2009.
4. ↑  Johanna Tukiaisen vanhemmat, sisko ja veli saapuivat - kuva! *7 päivää*.  25.2.2011. Viitattu 15.5.2014.
5. ↑  Myllyniemi, Timo: Johanna Tukiaisen sisar Julia kuoli 30-vuotiaana *Ilta-Sanomat*.  17.12.2013. Viitattu 9.3.2023.
6. ↑  Sisko paljastaa Seiskan sivuilla Julia Tukiaisen kuolinsyyn *Iltalehti*.  19.12.2013. Viitattu 18.6.2016.
7. ↑  Jasmine Tukiainen on kuollut 32-vuotiaana *Seiska*. Viitattu 12.8.2021.
8. ↑  Johanna Tukiainen ryhtyy laulajaksi! *Stara*.  26.8.2008. Viitattu 18.6.2016.
9. ↑  7 päivää: Tiesitkö tämän Johanna Tukiaisesta? MTV. Viitattu 29.5.2018.
10. ↑  Pallaste, Tuija: Jumalan karitsa *Helsingin Sanomat*.  5.3.2009. Viitattu 15.5.2014.
11. ↑  Tähti *Image*.  09/2008. Viitattu 15.5.2014.
12. ↑  The Dolls
13. ↑  Johanna Tukiainen ja seurustelun vaikeus *Elävä arkisto*.  17.3.2008. Yle. Viitattu 18.6.2016.
14. ↑  Johanna Tukiainen seksielokuvan kuvauksissa *Ilta-Sanomat*.  11.3.2008. Viitattu 2.4.2008.
15. ↑  Katainen liikuttui kertoessaan Kanervan erottamisesta *Helsingin Sanomat*.  1.4.2008. Viitattu 1.4.2008.
16. ↑  Aunila, Seija: 200 tekstiviestin nainen  31.3.2008. Yle. Viitattu 2.4.2008.
17. ↑  Reuters valitsi kuvan Johanna Tukiaisesta vuoden uutiskuviin *Helsingin Sanomat*.  7.12.2008. Viitattu 15.5.2009.
18. ↑  Johanna Tukiainen paljastaa: Näin paljon Ilkka Kanervan tekstiviesteistä maksettiin *iltalehti.fi*. Viitattu 17.9.2017.
19. ↑  Lööppijulkkis (äänite) Suomen kansallisdiskografia. Viitattu 23.12.2009.
20. ↑  Leinonen, Milla: Tässä on Tukiaisten rakkausbiisi 4-ever - kuuntele! *Seiska*.  8.5.2013. Viitattu 28.4.2014.
21. ↑  Tukiaisten rakkauslaulu nro 2: I’ll Be Waiting - kuuntele! *Seiska*.  8.5.2013. Viitattu 28.4.2014.
22. ↑  Johanna ja Julia Tukiainen musiikkivideolla  10.11.2011. Stara.fi. Viitattu 18.6.2016.
23. ↑  Kotala, Karoliina: Oho! Johanna Tukiaisen kauan odotettu SEXX-biisi saatiin vihdoin purkitettua  10.9.2010. The Voice. Viitattu 28.4.2014.
24. ↑  Kuitunen, Heli: Ei voi olla totta, Johanna Tukiaiselta jälleen uutta musiikkia – kuuntele  18.10.2010. The Voice. Viitattu 28.4.2014.
25. ↑  Johanna Tukiaisen muodonmuutos: Lyhyttukkainen teknolaulaja - kuuntele  9.11.2009. MTV.fi. Viitattu 18.6.2016.
26. ↑  Totuus Tuksu-tv:n loppumisesta! *Hymy*.  11.5.2009. Viitattu 28.4.2014.
27. ↑  Tuksu menee naimisiin -ohjelma ylitti TV Viiden odotukset  4.3.2011. TV5 Finland Oy. Viitattu 8.4.2012.
28. ↑  Tukiaisen liitto edelleen kriisissä: Arto jätti avioerohakemuksen *Iltalehti*.  15.3.2011. Viitattu 18.3.2011.
29. ↑  Tukiaisen avierofarssi jatkuu – Arto perui erohakemuksensa *Iltalehti*.  16.3.2011. Viitattu 18.3.2011.
30. ↑  Tukiaisen vuoro jättää avioerohakemus *Iltalehti*.  17.3.2011. Viitattu 18.3.2011.
31. ↑  Tukiainen erosi lopullisesti Artosta  8.11.2011. MTV.
32. ↑  Muuttunut Johanna Tukiainen puhuu suunsa puhtaaksi *Iltalehti*.  5.4.2012. Viitattu 28.4.2014.
33. ↑  Johanna Tukiaisen syyte nurin! *Metropoli-sivusto*.  7.11.2013. Viitattu 15.5.2014.
34. 1 2  Blomqvist, Sarita: "Media teki minusta hirviön"  14.2.2017. Yle. Viitattu 14.2.2017.
35. ↑  Lindewall, Heidi: Johanna Tukiaiselle vankeustuomio *Iltalehti*.  3.9.2010. Viitattu 3.9.2010.
36. ↑  Hymy: Johanna Tukiainen kärähti rattijuopumuksesta *Iltalehti*.  23.7.2010. Viitattu 26.7.2010.
37. ↑  Tukiaiselle ehdollista: Potki poliiseja, tekeytyi "Niemiseksi" *Ilta-Sanomat*.  26.1.2011. Viitattu 25.1.2011.
38. ↑  Johanna Tukiainen selvisi sakoilla! (Internet Archive) *Seiska*.  19.12.2011. Viitattu 28.4.2014.
39. ↑  po Johanna Tukiainen löi miestä pullolla päähän - ehdoton vankeustuomio *Ilta-Sanomat*.  30.5.2013. Viitattu 31.5.2013.
40. ↑  Taustalla jo neljä: Tämän tuomion Tukiainen sai tänään käräjillä! *Hymy*.  22.8.2013. Otavamedia. Viitattu 22.8.2013.
41. ↑  Johanna Tukiainen sai tuomion: 45 päivää vankeutta! *Seiska*.  25.9.2013. Seitsemän päivää.
42. ↑  Johanna Tukiaiselle tuomio törkeästä rattijuopumuksesta! *Hymy*.  2.10.2014. Otavamedia.
43. ↑  Mäkinen, Rami: Johanna Tukiaiselle ehdotonta vankeutta *Ilta-Sanomat*.  3.3.2015. Sanoma. Viitattu 6.3.2015.
44. ↑  Johanna Tukiainen vältti vankilan – hovioikeus alensi tuomiota aiemman pahoinpitelytuomion vuoksi *Ilta-Sanomat*.  2.2.2016. Viitattu 2.2.2016.
45. ↑  Johanna Tukiaiselle tuomio kunnianloukkauksesta - Susanna Ingerttilä: "Olen helpottunut" *Iltalehti*.  2.2.2016. Viitattu 2.2.2016.
46. ↑  Johanna Tukiaiselle tuomio eläinsuojelurikkomuksesta *Seiska*.  23.2.2017.
47. ↑  Johanna Tukiainen on vuoden julkkis  27.12.2008. MTV. Viitattu 18.6.2016.
48. ↑  Joutuiko Johanna Tukiainen huijatuksi – lue uskomaton väite! *Hymy*.  31.12.2010. Viitattu 18.6.2016.
49. ↑  Johanna Tukiainen on googlatuimpia suomalaisia  7.12.2010. MTV. Viitattu 28.6.2015.
50. ↑  Johanna Tukiaisen paljastuskirja on julkaistu tänään! *Metropoli.net-sivusto*.  14.6.2013. Viitattu 30.3.2014.
51. ↑  Johanna Tukiaisen kirjasta ei tule oikeudenkäyntiä! *Hymy*.  8.4.2019. Viitattu 10.4.2019.
52. ↑  Asiantuntijat Johanna Tukiais -verkkovihasta: "Nettikiusaamista, kertoo suomalaisesta mentaliteetista"  21.5.2014. Yle. Viitattu 18.6.2016.
53. ↑  Johanna Tukiainen ja Arto Länsman saivat toisensa - katso kuvat hääparista! | Viihde | Iltalehti.fi *Iltalehti*. Viitattu 22.7.2016.
54. ↑  Tukiainen erosi lopullisesti Artosta - kuvasarja  8.11.2011. MTV3. Viitattu 15.5.2014.
55. ↑  Kääääääk, Johanna Tukiainen meni kihloihin: julkaisi ilmoituksen Hesarissa - kuva! *Seiska*.  8.10.2015. Viitattu 18.8.2018.
56. ↑  Johanna Tukiainen: "Koen saaneeni yliluonnollisia voimia" *Iltamakasiini*.  4.2.2016. Viitattu 18.6.2016.
57. ↑  Johanna Tukiainen - Elämälläni on tarkoitus, Kristuslaiset taivastiellä-tapahtuma Leivonmäen urheilutalolla 21.5.2016 *YouTube, käyttäjä ilposalo*.  24.5.2016. Viitattu 18.6.2016.
58. ↑  Johanna Tukiainen - Jeesus on Herra, Risintie.com haastattelu, 21.5.2016 *Ristintie.com-sivusto, YouTuben käyttäjä ilposalo*.  26.5.2016. Viitattu 18.6.2016.
59. ↑  Raitistunut Johanna Tukiainen, 39, alkoholismistaan:"En päässyt edes sängystä ylös ilman ryyppyä" *iltalehti.fi*. Viitattu 17.9.2017.
60. ↑  Johanna Tukiaisen uusi elämä – muutti Ruotsiin, saa pian lapsen: "Olen äärimmäisen kiitollinen ja onnellinen" *www.iltalehti.fi*. Viitattu 8.5.2023.
61. ↑  Totuus Johanna Tukiaisen vauvakohusta paljastui: isovanhemmat pelastavina enkeleinä *Seiska*. Viitattu 7.5.2021.
62. ↑  Johanna Tukiaisen lapsi syntyi – Paul-isä onnellisena Seiskalle *Seiska*. Viitattu 5.10.2020.
63. ↑  kotimaa Teksti: Panu Hörkkö | Kuvat: Seiskan arkisto: Ranskan poliisi otti Johanna Tukiaisen kiinni - lapsisieppaus sai dramaattisen lopun | Seiska *Seiska.fi*.  8.9.2022. Viitattu 6.6.2023.
64. ↑  Johanna Tukiaiselle tuomio lapsikaappauksesta: määrättiin psykiatriseen hoitoon *Seiska*.  31.10.2022. Viitattu 27.12.2022.

Aiheesta muualla
----------------

Wikisitaateissa on kokoelma sitaatteja aiheesta ***Johanna Tukiainen***. 

* Johanna Tukiainen ja seurustelun vaikeus. Ylen Elävä arkisto.
* 200 tekstiviestin nainen. Ylen Elävä arkisto.

### Wikiuutiset

* Wikiuutisissa on aiheeseen liittyvä uutinen: ***Katainen harmistunut Kanervan tekstiviestikohusta***
* Wikiuutisissa on aiheeseen liittyvä uutinen: ***Kanerva ei aio pyytää eroa***
* Wikiuutisissa on aiheeseen liittyvä uutinen: ***Iltasanomat julkisti yhden Kanerva-tekstiviestin***
* Wikiuutisissa on aiheeseen liittyvä uutinen: ***Johanna Tukiaiselta single***

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Taiteenala | 
* MusicBrainz

 |
|  |
| Henkilöt | 
* Yle

 |
|  |
| Muut | 
* Europeana

 |

 |